Broj: 711-I-431-P-38/22-02-21

Zagreb, 27. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Bojana Martinčić, voditeljica pravnih i općih poslova trgovačkog društva Vodne usluge d.o.o. za obavljanje vodnih usluga,** za davanjem očitovanja,na 156. sjednici održanoj dana 27. siječnja 2022.g. daje sljedeće

**OČITOVANJE**

**Temeljem članka 18. stavak 1. ZSSI-a, obveznik Mato Devčić, ravnatelj Opće bolnice dr. Tomislav Bardek Koprivnica, te obveznik Manuel Marković, direktor Općinskog komunalnog poduzeća Park d.o.o., ne mogu istovremeno uz obnašanje navedenih javnih dužnosti biti članovi nadzornog odbora u trgovačkom društvu Vodne usluge d.o.o. za obavljanje vodnih usluga.**

Obrazloženje

Zahtjev za davanjem mišljenja Povjerenstva podnijela je Bojana Martinčić, voditeljica pravnih i općih poslova trgovačkog društva Vodne usluge d.o.o. za obavljanje vodnih usluga ( u daljnjem tekstu: Vodne usluge d.o.o.).U Povjerenstvu je zahtjev zaprimljen 20. siječnja 2022. pod poslovnim brojem 711-U-785-P-38/22-01-5, povodom kojeg se vodi predmet broj P-38/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

U svojem zahtjevu podnositeljica navodi kako je trgovačko društvo Vodne usluge d.o.o. Križevci biralo nove članove Nadzornog odbora te od strane predstavničkih tijela predloženi Mato Devčić (ravnatelj Opće bolnice dr. Tomislav Bardek u Koprivnici) i Manuel Marković (direktor Općinskog komunalnog poduzeća PARK d.o.o.). Dana 16.11.2021. godine održana je Skupština društva na kojoj su isti potvrđeni te imenovani kao članovi Nadzornog odbora.

Podnositeljica u zahtjevu nadalje navodi kako je novim ZSSI-em u članku 3 stavku l. točki 40. propisano da su zakonski obveznici predsjednici i članovi uprava trgovačkih društava u kojima jedinice lokalne i područne samouprave imaju većinski udio, dok je u točki 65. istog članka Zakona propisano da su obveznici ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave.

Nadalje, ukazuje na odredbu članka 18 stavka l. ZSSI-a koja propisuje da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, niti mogu obavljati poslove upravljanja u poslovnim subjektima.

Zaključno, podnositeljica traži mišljenje Povjerenstva mogu li Mato Devčić, ravnatelj Opće bolnice dr. Tomislav Bardek u Koprivnici i Manuel Marković, direktor Općinskog komunalnog poduzeća Park d.o.o. biti članovi Nadzornog odbora trgovačkog društva Vodne usluge d.o.o.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici ZSSI-a.

Člankom 3. stavkom 1. podstavkom 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici navedenog Zakona.

Uvidom u registar Trgovačkog suda u Bjelovaru utvrđeno je da je Mato Devčić upisan kao ravnatelj Opće bolnice dr. Tomislav Bardek Koprivnica, kojoj je osnivač Koprivničko-križevačka županija, te je stoga obveznik ZSSI-a.

Uvidom u registar Trgovačkog suda u Bjelovaru utvrđeno je da je Manuel Marković upisan kao direktor trgovačkog društva Općinsko komunalno poduzeće Park d.o.o. ( u daljnjem tekstu: Park d.o.o.), čiji je osnivač Općina Sveti Ivan Žabno, te je stoga obveznik ZSSI-a.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Sukladno navedenome, temeljem članka 18. stavak 1. ZSSI-a Mato Devčić, ravnatelj Opće bolnice dr. Tomislav Bardek Koprivnica, te Manuel Marković, direktor trgovačkog društva Park d.o.o. ne mogu za vrijeme obnašanja navedenih javnih dužnosti biti članovi Nadzornog odbora trgovačkog društva Vodne usluge d.o.o.

Nadalje, člankom 18. stavak 2. ZSSI-a, propisano je da, iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu.

Povezana društva u smislu članka 473. Zakona o trgovačkim društvima („Narodne novine“ broj: 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., 40/19.. i 34/22.) su pravno samostalna društva koja u međusobnom odnosu mogu stajati kao društvo koje u drugome društvu ima većinski udio ili većinsko pravo u odlučivanju, ovisno i vladajuće društvo, društva koncerna, društva s uzajamnim udjelima i društva povezana poduzetničkim ugovorima.

Uvidom u registar Trgovačkog suda u Bjelovaru utvrđeno je da su suonivači trgovačkog društva Vodne usluge d.o.o. Grad Križevci, Općina Kalnik, Općina Sveti Petar Orehovec, Općina Gornja Rijeka i Općina Sveti Ivan Žabno.

Trgovačko društvo Park d.o.o. nije jedan od osnivača trgovačkog društva Vodne usluge d.o.o., niti je u sudskom registru upisano koja od drugih činjenica temeljem koje bi se navedena društva imala smatrati povezanim društvima u smislu 473. Zakona o trgovačkim društvima, pa se iznimka iz članka 18. stavak 2. ZSSI-a u konkretnom slučaju ne može primijeniti na obveznika Manuela Markovića, direktora trgovačkog društva Park d.o.o., dok se ista iznimka odnosi isključivo na međusobno povezana trgovačka društva pa se ne može primijeniti na ravnatelja zdravstvene ustanove, odnosno obveznika Matu Devčića.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem mail adrese
2. Objava na internetskoj stranici Povjerenstva
3. Pismohrana